Na temelju članka 118. Zakona o odgoju i obrazovanju u osnovnoj i srednjoj školi (Narodne novine 87/08., 86/09., 92./10., 90./11.,16./12, 86./12., 94./13. 152./14. i 7/2017) i članka 62. Statuta Medicinske škole, Ante Šupuka 29, Šibenik, a u svezi sa člankom 21. Zakona o zaštiti od požara (Narodne novine 92/10.) i člankom 3. Pravilnika o sadržaju općeg akta iz područja zaštite od požara (Narodne novine 116/11.) Školski odbor na sjednici održanoj dana 14. ožujka 2017. godine donio je

P R A V I L N I K O ZAŠTITI OD POŽARA

***I.OPĆE ODREDBE***

**Članak** 1.

Odredbe Pravilnika o zaštiti od požara (u daljnje tekstu: Pravilnik) odnose se na radnike Škole, učenike i treće osobe za vrijeme boravka u Školi.

Škola provodi zaštitu od požara radi sigurnog i nesmetanog boravka i rada radnika, učenika te drugih osoba u prostoru Škole.

Provođenje zaštite od požara sastavni je dio radnih obveza radnika Škole.

Učenici i treće osobe dužni su u svezi sa zaštitom od požara pridržavati se mjera i naloga radnika Škole.

Svaka osoba koja boravi u Školi, dužna je djelovati na način kojim se ne može izazvati požar.

Izrazi koji se u ovom Pravilniku koriste za osobe u muškom rodu su neutralni i odnose se na

muške i ženske osobe.

**Članak** 2.

Odredbe ovoga Pravilnika primjenjuju se u skladu sa zakonom, provedbenim propisima, planovima zaštite od požara, odlukama jedinice lokalne i područne (regionalne) samouprave i općim aktima Škole.

**Članak** 3.

Ovim Pravilnikom se uređuju:

- mjere zaštite od požara kojima se otklanja ili smanjuje opasnost od nastanka požara

- ustrojstvo i način rada službe za zaštitu od požara

- radna mjesta i stručna sprema osoba za obavljanje poslova zaštite od požara i unapređenje stanja zaštite od požara

- obveze i odgovornosti u svezi s provedbom mjera zaštite od požara

- obveze i odgovornosti osoba s posebnim ovlastima u provedbi mjera zaštite od požara

 - ustrojstvo i način obavljanja unutarnje kontrole provedbe mjera zaštite od požara

- način upoznavanja radnika prilikom stupanja na rad ili raspored s jednog radnog mjesta na drugo s opasnostima od požara na tom radnom mjestu sa mjerama zaštite od požara te vođenje evidencije o tome

- upoznavanje radnika za rukovanje priručnom opremom i sredstvima za dojavu i gašenje početnih požara, periodične provjere znanja i vođenje evidencije o tome

- osposobljavanje radnika za rad na radnim mjestima s povećanim opasnostima za nastanak i moguće posljedice od požara ili eksplozije i vođenje evidencije o tome

- službe i osobe zadužene za održavanje u ispravnom stanju opreme i sredstva za dojavu i gašenje požara

- službe i osobe zadužene za održavanje u ispravnom stanju uređaja i instalacija čija ispravnost može prouzročiti požar ili eksploziju

- službe i osobe zadužene za razradu postupaka i poduzimanja odgovarajućih organizacijskih i tehničkih mjera zaštite od požara u slučajevima privremenog povećanog požarnog rizika

- kretanje i ponašanje u školskim prostorijama u svezi s opasnosti od požara i eksplozija - ustrojstvo motrenja, javljanja i uzbunjivanja o opasnostima od požara

- mjere zabrane i ograničenja iz zaštite od požara te prostorije i prostori na koje se one odnose

- postupanje radnika u slučaju nastanka požara.

**Članak 4**.

 Građevina kojom gospodari Medicinska škola zajedno sa Turističko-ugostiteljskom školom razvrstana je u III kategoriju ugroženosti od požara prema Rješenju o razvrstavanju u kategoriju ugroženosti od požara izdanog od Ministarstva unutarnjih poslova.

**Članak 5**.

Sastavni dio ovog Pravilnika su:

- Rješenje o razvrstavanju u kategoriju ugroženosti od požara izdanog od Ministarstva unutarnjih poslova Broj: 511-13-09/UP/I-208/1-1995 od 24. ožujka 1995.

- plan evakuacije i spašavanja za Medicinsku školu

Škola dijeli zgradu sa Turističko-ugostiteljskom školom iz Šibenika koja je ujedno i nositelj.

- raspored hidranata i ručnih vatrogasnih aparata

- upisnik redovnog pregleda vatrogasnih aparata

- upisnik periodičkog pregleda vatrogasnih aparata za

- upisnik rasporeda i ispitivanja sigurnosne (panik) rasvjete

nalazi se u Turističko-ugostiteljskoj školi.

Poslove zaštite od požara i unapređenje stanja zaštite od požara obavlja ovlašteni radnik koji ima zasnovan radni odnos u Medicinskoj i Turističko-ugostiteljskoj školi. .

**Članak 6**.

Svaki radnik dužan je provoditi mjere zaštite od požara na svom radnom mjestu na način kako je utvrđeno Zakonom, podzakonskim aktima, ovim Pravilnikom i drugim posebnim uputama, upozorenjima i/ili zabranama.

Obveza provođenja mjera zaštite od požara utvrđene stavkom 1. ovog članka odnosi se na sve osobe koje se po bilo kojoj osnovi nalaze na radu u Školi, radi povremenog ili privremenog obavljanja posla, te obavljanja posla po posebnom ugovoru i to u svim prostorima i okolišu Škole.

Radnici drugih pravnih osoba koji obavljaju određene poslove za Školu u prostorijama i prostorima koje isključivo koristi Škola dužni su provoditi mjere zaštite od požara prilikom obavljanja tih radnji i držati se naredbe i naputaka osobe zadužene za poslove zaštite od požara.

 ***II. MJERE ZAŠTITE OD POŽARA***

**Članak 7**.

U okviru provođenja mjere zaštite od požara Škola će skrbiti:

1. da se pri projektiranju i izvođenju bilo kojih radova na postojećim objektima, adaptaciji, rekonstrukciji i ugradnji uređaja i opreme te održavanju objekata i opreme primjenjuju propisani tehnički normativi i standardi zaštitite od požara;

2. da se osigura opskrbljenost objekta vatrogasnim aparatima, drugim uređajima za gašenje požara i ostalom propisanom opremom u skladu s tehničkim normativima i standardima za zaštitu od požara;

3 . da se električne, ventilacijske, toplinske, gromobranske, kanalizacijske i druge instalacije u objektima izvedu, odnosno postave tako da ne predstavljaju opasnost od požara;

4. da se redovito obavlja kontrola instalacije u objektima;

5. da se vidljivim znakom na ulazu u objekt (Školu) označi zabrana pušenja u Školi;

6. da se prije rada s otvorenom vatrom, aparatima za zavarivanje, rezanje i lemljenje odrede prostorije u kojima se ovi poslovi mogu obaviti i poduzeti mjere zaštite od požara te osiguraju odgovarajuća sredstva za gašenje požara;

7. da se zapaljiva ambalaža, istrošeni materijal i drugi otpatci svakodnevno iznesu iz prostorija i odlože na odgovarajuće mjesto;

8. da se zapaljive tekućine ne bacaju u kanalizacijsku mrežu;

9. da se u prostorijama, osim za to određenih, ne dopusti uporaba električnih grijalica, kuhala, električnih radijatora, kalorifera i drugih električnih aparata;

10. da se osigura nesmetan prolaz na prilaznim prostorima, ulazima, izlazima, prolazima i skloništima;

11. da se sva sredstva za gašenje požara postave na pristupačna i vidljiva mjesta i koriste samo za potrebe gašenja požara;

12. da se mjesta na kojima se nalaze sredstva za gašenje požara, vidno označe posebnim oznakama;

13. da škola bude opskrbljena potrebnim brojem vatrogasnih aparata za gašenje požara

( skica u prilogu)

DODATNE MJERE ZAŠTITE OD POŽARA:

a) Uredske prostorije

**Članak 8**.

U uredskim prostorijama Medicinske škole (ured ravnatelja, ured tajnika, ured računovođe, ured pedagoga, psihologa, administratora , porta i sl. ) u zbornici i u knjižnici osobito je potrebno provoditi slijedeće mjere zaštite od požara:

1. Kod izravnih telefona na vidljivom mjestu moraju biti ispisani slijedeći brojevi:
* Broj telefona 193 za dojavu požara najbližoj vatrogasnoj postrojbi (dobrovoljnom vatrogasnom društvu),
* Broj 112 državne službe za zaštitu i spašavanje,
* Broj hitne službe 194
* Broj policije 192.

 2. Hodnici, stubišta i prostor oko izlaznih vrata koje koristi Škola moraju biti slobodni radi mogućnosti vatrogasne intervencije i evakuacije u slučaju nastupa iznenadne požarne opasnosti.

3. Vatrogasni aparati u građevini moraju biti smješteni na vidljivim i lako pristupačnim mjestima.

4. U uredskim prostorijama zabranjuje se:

- upotreba električnih kuhala,

- upotreba oštećenih električnih instalacija i kabela uredskih strojeva i aparata,

- čišćenje podova ili drugih predmeta lakozapaljivim sredstvima.

5. Nakon završenog rada moraju se isključiti iz upotrebe električni uređaji i aparati.

b) Ostali radni i pomoćni prostori

**Članak 9**.

U ostalim radnim i pomoćnim prostorima koje koristi Medicinska škola (kabinet informatike, učionice, prostor domara, kabineti, specijalizirane učionice, školski laboratorij ) potrebno je provoditi slijedeće mjere zaštite od požara.

 - prostor oko vatrogasnih aparata, električnih razvodnih ormara mora se održavati slobodnim radi nesmetanog pristupa do njih u slučaju požara,

- za čišćenje prostora i prostorija ne smiju se koristiti zapaljiva sredstva,

- električna oprema mora se održavati tehnički ispravnom i čistom, tako da se osigura njezino sigurno funkcioniranje,

 - nakon završenog rada potrebno je isključiti svu električnu opremu.

***III. USTROJSTVO I NAČIN RADA SLUŽBE ZA ZAŠTITU OD POŽARA***

**Članak 10**.

Poslove zaštite od požara i unapređenje stanja zaštite od požara obavlja ovlašteni radnik.

Radnik iz stavka 1. ovog članka mora imati najmanje završeno srednjoškolsko obrazovanje IV stupnja, (SSS) , te položen stručni ispit.

Kada u Školi nema odgovarajućeg radnika ili Škola ne može ili smije zaposliti osobu koja ispunjava uvjete iz stavka 2. ovog članka, ravnatelj, ako dozvoljavaju zakonske mogućnosti, može poslove iz stavka 1. ovog članka ugovorno prenijeti ovlaštenom obrtniku, trgovačkom društvu ili ustanovi.

***IV. RADNA MJESTA I STRUČNA SPREMA OSOBA ZA OBAVLJANJE POSLOVA ZAŠTITE OD POŽARA I UNAPREĐENJE STANJA ZAŠTITE OD POŽARA***

**Članak** 11.

Broj potrebnih radnika za obavljanje poslova zaštite od požara i unapređenje stanja zaštite od požara utvrđuje ravnatelj prema procjeni ugroženosti od požara i planu zaštite od požara.

Radnici Škole zaduženi za zaštitu od požara i unapređenje stanja ugroženosti od požara moraju glede stručne spreme ispunjavati uvjete iz Članka **10.**  ovoga Pravilnika.

***V. OBVEZE I ODGOVORNOSTI U SVEZI S PROVEDBOM MJERA ZAŠTITE OD POŽARA***

**Članak** 12.

Ravnatelj te ostali radnici u Školi svaki u svom djelokrugu rada, u području zaštite od požara imaju posebne obveze.

Obveze radnika navedenih u članku **10.** ovog Pravilnika čine dio sustava za organiziranje i provođenje zaštite od požara. U svezi s provedbom mjera zaštite od požara tijela i radnici Škole imaju obveze i odgovornosti određene Zakonom, podzakonskim aktima, općim i posebnim aktima Škole.

Provedba mjera zaštite od požara u Školi u obvezi je ravnatelja.

Ravnatelj:

1. osigurava izvršavanje propisanih mjera i obveza iz područja zaštite od požara
2. nadzire provođenje propisanih mjera zaštite od požara
3. upoznaje radnike s mjerama zaštite od požara
4. udaljuje s radnog mjesta svakog radnika koji pri obavljanju poslova ne provodi i primjenjuje potrebne mjere zaštite od požara
5. ako za vrijeme rada utvrdi da postoji izravna opasnost za nastanak požara ili se rad izvodi na način suprotan pravilima zaštite od požara, prekinut će takav rad
6. skrbi o osiguravanju i rasporedu opreme za zaštitu od požara
7. skrbi o osiguranju sredstava i opreme za dojavu, gašenje i sprječavanje požara
8. osigurava upoznavanje učenika s opasnostima od požara u Školi
9. provodi rješenja inspektora za zaštitu od požara i donosi potrebne mjere za otklanjanje nedostataka
10. utvrđuje postupanje osoba koje borave u Školi kod nastanka požara
11. organizira spašavanje radnika i drugih osoba u Školi u slučaju izbijanja požara
12. izvješćuje prema potrebi osnivača Škole i Školski odbor o poduzetim mjerama zaštite od požara
13. obavlja ostale poslove u skladu s zakonom i podzakonskim aktima u svezi zaštite od požara.

Radnik iz članka **10.**  ovoga pravilnika:

* + skrbi o provođenju mjera i unapređenja stanja zaštite od požara
	+ ispituje podatke o uporabi sredstava koja su u svezi sa zaštitom od požara
	+ neposredno nadzire rad radnika čiji su poslovi u svezi sa zaštitom od požara
	+ izvješćuje ravnatelja o uočenim problemima, nepravilnostima i propustima
	+ obavlja druge poslove koji su u svezi s organiziranjem zaštite od požara utvrđene propisima i općim aktima Škole.

 Radnici Škole su obvezni:

* prisustvovati teoretskoj i praktičnoj obuci iz zaštite od požara i gašenja požara, te spašavanja ljudi i imovine ugroženih požarom,
* koristiti samo ispravna oruđa za rad koje pokreće električna energija,
* svaki u svom djelokrugu rada obavljati poslove s dužnom pažnjom, primjenjujući mjere zaštite od požara u skladu s priznatim i u praksi usvojenim pravilima zaštite i odredbama ovog Pravilnika,
* poznavati raspored stabilnih uređaja i aparata za gašenje požara u dijelu građevine koje koriste,
* odmah poduzeti odgovarajuće mjere za uklanjanje svake pojave ili nedostatka koji predstavlja opasnost od požara i o tome odmah obavijestiti ravnatelja
* sudjelovati u gašenju požara i spašavanju ljudi i imovine ugroženih požarom,
* obavljati druge poslove i ispunjavati obveze utvrđene propisima, planovima i općim aktima Škole.

***VI. OBVEZE I ODGOVORNOSTI OSOBA S POSEBNIM OVLASTIMA U PROVEDBI MJERA ZAŠTITE OD POŽARA***

**Članak** 13.

Za provedbu mjera zaštite od požara ovlašten je i odgovoran ravnatelj.

Ravnatelj je ovlašten i odgovoran za organiziranje zaštite od požara prema propisima, planovima i aktima iz područja zaštite od požara.

 ***VII. USTROJSTVO I NAČIN OBAVLJANJA UNUTARNJE KONTROLE PROVEDBE MJERA ZAŠTITE OD POŽARA***

**Članak** 14.

U Školi se provodi kontrola glede provedbe mjera zaštite od požara na prostorima i u prostorijama koje škola koristi.

Unutarnju kontrolu provedbe mjera zaštite od požara obavlja ravnatelj na nivou ustanove i svaki radnik na svome radnom mjestu.

Unutarnja kontrola provodi se na način:

 a) neposrednim izvidom provode li se mjere zaštite od požara u pojedinim radnim prostorima i prostorijama, kako je to navedeno u odredbama ovog Pravilnika,

b) upozoriti na uočene nedostatke i zatražiti da se ti nedostaci odmah uklone,

c) pregledati stanje opreme i sredstava za gašenje požara,

d) pisanim putem izvijestiti ravnatelja Škole o uočenim nedostacima koji će dalje poduzeti odgovarajuće mjere za uklanjanje uočenih nedostataka.

 ***VIII. NAČIN UPOZNAVANJA RADNIKA PRILIKOM STUPANJA NA RAD ILI RASPOREDA S JEDNOG RADNOG MJESTA NA DRUGO O OPASNOSTIMA OD POŽARA NA TOM RADNOM MJESTU SA MJERAMA ZAŠTITE OD POŽARA TE VOĐENJE EVIDENCIJE O TOME***

**Članak** 15.

Ravnatelj, radnik iz Članka **10.**  ovog Pravilnika ili tajnik preko odgovarajućih Pravilnika dužni su radnike Škole prigodom stupanja na rad upoznati s opasnostima od požara ili mogućnosti eksplozije na konkretnom radnom mjestu.

Svi radnici Škole moraju biti upoznati s mjestom na kojemu se nalazi glavni ventil za otvaranje-zatvaranje vode u objektu te glavna sklopka za isključivanje električne energije.

Glavna sklopka za isključivanje električne energije se nalazi u radionici domara – kućnog majstora.

Glavni ventil za otvaranje – zatvaranje vode nalazi se na cesti – ulica Ante Šupuka – sa lijeve strane kad se izlazi iz Škole.

**Članak** 16.

Radnici Škole dužni su uključiti se u osposobljavanje prema propisima i načinu osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom.

Raspored upućivanja radnika na osposobljavanje iz stavka 1. ovoga članka utvrđuje ravnatelj. Preslika isprave o osposobljenosti iz stavka 1. ovoga članka čuva se u dosjeu radnika.

**Članak** 17.

 U okviru izvođenja obrazovnih programa (satovi razrednika i sl. ) nastavnici i stručni suradnici Škole imaju stalnu zadaću upoznati učenike s općim mjerama zaštite od požara te mjerama zaštite od požara u Školi.

***IX. UPOZNAVANJE RADNIKA ZA RUKOVANJE PRIRUČNOM OPREMOM I SREDSTVIMA ZA DOJAVU I GAŠENJE POČETNIH POŽARA, PERIODIČNE PROVJERE ZNANJA I VOĐENJE EVIDENCIJE O TOME***

**Članak** 18.

Za upoznavanje radnika za rukovanje priručnom opremom i sredstvima za dojavu i gašenje početnih požara obvezan je i odgovoran radnik iz članka 8. ovoga pravilnika.

Upoznavanje radnika prema stavku 1. provodi se dostavom odgovarajućih pisanih obavijesti i neposredno.

Periodična provjera provodi se prema Odluci ravnatelja u dogovoru sa radnikom iz Članka Pravilnika.

 ***X. OSPOSOBLJAVANJE RADNIKA ZA RAD NA RADNIM MJESTIMA S POVEĆANIM OPASNOSTIMA ZA NASTANAK I MOGUĆE POSLJEDICE OD POŽARA ILI EKSPLOZIJE I VOĐENJE EVIDENCIJE O TOME***

**Članak** 19.

Radnici koji rade na radnim mjestima s povećanim opasnostima osposobljavaju se u svezi s možebitnim nastankom požara i njegovim posljedicama ili eksplozijama prije stupanja na rad.

Osposobljavanje radnika iz stavka 1. ovoga članka provodi radnik iz članka 8. ovoga pravilnika i prema potrebi drugi stručnjaci.

***XI. SLUŽBE I OSOBE ZADUŽENE ZA ODRŽAVANJE U ISPRAVNOM STANJU OPREME I SREDSTAVA ZA DOJAVU I GAŠENJE POŽARA***

**Članak** 20.

Održavanje u ispravnom stanju opreme i sredstava za dojavu i gašenje požara dužnost je radnika iz članka **10.** . ovoga Pravilnika.

**Članak 2**1.

Oprema (aparati) za dojavu požara treba se postaviti, održavati i rabiti prema odredbama Pravilnika o sustavima za dojavu požara.

**Članak** 22.

Hidranti i hidrantna mreža trebaju se redovno održavati tako da se:

1. svi hidranti obilježe oznakama
2. podzemni hidranti osiguraju propisanim poklopcem, a zidni hidranti osiguraju ormarićima
3. svaki zidni hidrant kompletira s jednim do dva kotura vatrogasnih cijevi promjera 52 mm, s mlaznicom
4. najmanje jedanput mjesečno provjeri dostupnost svih hidranata, a otklanjanje uočenih kvarova povjeri stručnoj osobi
5. za sve hidrante osigura tipska spojnica promjera 52 te nastavak istih dimenzija
6. postavi vidna oznaka gdje se nalazi ventil za zatvaranje i otvaranje vode u građevini.

**Članak** 23.

 Vatrogasni aparati moraju biti postavljeni na uočljivim lako dostupnim mjestima, u blizini mjesta, u blizini mogućeg izbijanja požara. Prijenosni aparati ne smiju biti postavljeni tako da im ručka za nošenje bude u visini iznad 1.5 m.

Vatrogasni aparati moraju se stalno održavati. Održavanje vatrogasnih aparata obuhvaća:

 - redovni pregled

- periodični pregled

- kontrolno ispitivanje vatrogasnih aparata

**Članak** 24.

Redoviti pregled vatrogasnih aparata obavlja se najmanje jedanput u tri mjeseca, a provodi ga Škola samostalno prema uputi proizvođača.

Redovitim se pregledom utvrđuje:

- označenost, uočljivost i dostupnost vatrogasnog aparata - opće stanje vatrogasnog aparata - kompletnost vatrogasnog aparata

- stanje plombe zatvarača odnosno ventila vatrogasnog aparata.

Redovni pregled vatrogasnih aparata obavlja radnik iz Članka **10.** ovoga pravilnika.

Uočene nedostatke radnik treba sam otkloniti. Ako to nije moguće, otklanjanje nedostatka treba povjeriti stručnoj osobi.

**Članak** 25.

Periodični pregled vatrogasnih aparata obavlja se najmanje jednom godišnje, a ovisno o uvjetima smještaja i češće, te nakon svakog aktiviranja ili uočenog nedostatka na vatrogasnom aparatu. Periodični pregled vatrogasnih aparata povjerava se ovlaštenoj pravnoj osobi ili obrtniku.

Nakon izvršenog periodičnog pregleda svaki aparat se označava propisanom naljepnicom.

**Članak 26.**

Kontrolno ispitivanje vatrogasnih aparata obavlja se najmanje svake pete godine.

Kontrolnim ispitivanjem moraju biti obuhvaćeni svi vatrogasni aparati čiji je radni tlak

manji od 25 bara i bočica s pogonskim plinom do 0.5 l.

Kontrolno ispitivanje vatrogasnih aparata starijih od 15 godina, osim aparata s CO2, obavlja

se svake dvije godine.

**Članak 27.**

Prostori koji se ne bi smjeli gasiti vodom, posebno se označavaju.

**Članak 28.**

Škola mora imati ispravnu gromobransku instalaciju. Ispravnost instalacije, te mjerenja otpora uzemljenja, obavlja se svake tri godine.

***XII. SLUŽBE I OSOBE ZADUŽENE ZA ODRŽAVANJE U ISPRAVNOM STANJU UREĐAJA I INSTALACIJA ČIJA NEISPRAVNOST MOŽE PROUZROČITI POŽAR ILI EKSPLOZIJU***

**Članak** 29.

Svi radnici Škole dužni su redovno pratiti stanje uređaja i instalacija čija neispravnost može prouzročiti požar ili eksploziju prema procjeni ugroženosti od požara i eksplozije.

U slučaju uočenih nepravilnosti dužni su prijaviti ravnatelju koji će poduzeti daljnje korake te zatražiti pomoć od stručnjaka za procjenu ugroženosti od požara i eksplozije i ovlaštenog servisa.

***XIII. SLUŽBE I OSOBE ZADUŽENE ZA RAZRADU POSTUPAKA I PODUZIMANJA ODGOVARAJUĆIH ORGANIZACIJSKIH I TEHNIČKIH MJERA ZAŠTITE OD POŽARA U SLUČAJEVIMA PRIVREMENO POVEĆANOG POŽARNOG RIZIKA***

**Članak** 30.

 U slučaju privremenog povećanja požarnog rizika, za cijelo vrijeme njegovog trajanja, poduzimaju se dodatne, organizacijske i tehničke mjere zaštite od požara koje uključuju primjenu odgovarajuće opreme i sredstva za gašenje, a prema potrebi i osiguranje vatrogasnog dežurstva.

**Članak 31.**

Potrebne mjere zaštite od požara u slučajevima privremeno povećanog požarnog rizika ovlaštena školska tijela dužna su se savjetovati sa stručnjacima i potrebne mjere zaštite u potpunosti provesti prema ocjeni stručnjaka iz stavka 1. ovoga članka.

***XIV. KRETANJE I PONAŠANJE U ŠKOLSKIM PROSTORIJAMA U SVEZI S OPASNOSTI OD POŽARA I EKSPLOZIJA***

**Članak** 32.

U Školi na vidljivom mjestu istaknuta je ploča sa znakovima za uzbunjivanje.

**Članak 33**.

U Školi na vidljivom mjestu u blizini ulaza moraju biti istaknute upute za slučaj nastanka požara i plan škole s označenim:

♣ stubištem i izlaznim putovima

♣ mjestima na kojima su smješteni vatrogasni aparati

♣ mjestom na kojem je smještena glavna sklopka za napajanje školskog prostora električnom energijom.

Svi izlazni putovi i vrata na izlaznim putovima moraju biti označeni odgovarajućim oznakama.

**Članak 34.**

U slučaju opasnosti od požara škola je dužna odmah provesti evekuaciju učenika.

Ravnatelj posebnom odlukom imenuje osobe zaduženu za evakuaciju.

**Članak** 35.

Radnicima Škole u svakom trenutku trebaju biti dostupne prostorije u kojima se nalazi glavna sklopka napajanja električnom energijom.

***XV. USTROJSTVO MOTRENJA, JAVLJANJA I UZBUNJIVANJA O OPASNOSTIMA OD POŽARA***

**Članak 36.**

Svaki učenik ili posjetitelj škole dužan je upozoriti radnika Škole o uočenom požaru.

**Članak 37.**

Svaki radnik koji uoči požar ili je o tome obaviješten , treba ga odmah prema svojemu znanju i mogućnostima uz uporabu odgovarajućih sredstava početi gasiti, upozoriti prvenstveno učenike i osobe koje se nalaze u Školi zahvaćenoj požarom, odnosno o požaru izvijestiti ravnatelja i ovlaštenu osobu za zaštitu od požara te najbližu vatrogasnu postrojbu (tel.: 193 ili 112).

Do dolaska vatrogasaca radnici Škole dužni su poduzeti mjere za gašenje požara i pritom se koristiti svim primjerenim raspoloživim sredstvima. Osoba zadužena za evakuaciju dužna je odmah započeti evakuaciju učenika iz Škole.

**Članak 38.**

Svi radnici koji se zateknu u neposrednoj blizini požara, dužni su na poziv ravnatelja, zamjenika ravnatelja, osoba zaduženih za evakuaciju i radnika iz Članka **10.**  Pravilnika pristupiti gašenju požara.

Osobe zahvaćene i povrijeđene požarom, odmah treba zbrinuti i odvesti u bolnicu.

**Članak 39.**

Prilikom akcije gašenja na mjestu požara smije se nalaziti samo potreban broj radnika, a ostali prisutni su dužni mirno i bez panike napustiti ugroženi prostor kroz označene prolaze i izlaze, na način da ne izazovu povrede ili paniku.

**Članak 40.**

Prije napuštanja radne prostorije i početka gašenja požara, svaki radnik na svom radnom mjestu mora:

- isključiti električnu struju, zatvoriti dovod plina

- iznijeti na sigurno mjesto ako je moguće, boce sa plinom ili posude sa zapaljivim tekućinama

- izvesti na siguran prostor motorna vozila

- spriječiti nastanak panike prilikom izlaska iz radnih prostora.

**Članak 41.**

Ako su požarom zahvaćeni električni uređaji potrebno ih je odmah isključiti.

Električni uređaji se gase samo nakon isključenja iz napona.

Gašenje požara u blizini električnih uređaja koji su dalje ostali pod naponom treba poduzeti uz posebne mjere sigurnosti.

**Članak 42.**

Radi smanjenja štete, mora se voditi briga da se izbjegne nepotrebno polijevanje vode po predmetima i uređajima, te da se uklone materijali i predmeti koji bi mogli biti oštećeni od širenja požara.

**Članak** 43.

Područja i prostori koji se ne bi smjeli gasiti vodom, posebno se označavaju.

***XVI. MJERE ZABRANE I OGRANIČENJA IZ ZAŠTITE OD POŽARA TE PROSTORIJE I PROSTORI NA KOJE SE ONE ODNOSE***

**Članak 44**.

Mjesta odnosno prostorije u Školi gdje postoji vjerojatnost nastajanja i širenja požara, trebaju biti posebno označene.

Vatrogasni pristup Školi mora u svakom trenutku biti slobodan.

Na putovima za izlaženje ne smiju se nalaziti predmeti koji pomažu širenju požara (goriva ambalaža, dijelovi namještaja, knjige, odjevni predmeti i sl.) i stvari koje bi mogle ometati izlaz osobama (različiti aparati, namještaj, roba i sl.).

***XVII. POSTUPANJE RADNIKA U SLUČAJU NASTANKA POŽARA***

**Članak**  45.

Osoba koja prva uoči požar, dužna ga je odmah prema svojemu znanju i mogućnostima, a uz uporabu odgovarajućih sredstava, početi gasiti.

Osoba koja uoči požar, treba o njemu izvijestiti ravnatelja i ovlaštenog radnika za zaštitu od požara, najbližu vatrogasnu postrojbu (tel.193,112) i ostale koje se nalaze u objektu zahvaćenom požarom.

Prilikom dojave o nastalom požaru radnik treba dati slijedeće podatke:

1. ime i prezime i broj telefona s kojeg se javlja

 2. mjesto (lokaciju) požara i najbliži pristup vozilima vatrogasne postrojbe

3. da li je požar u građevini ili na otvorenom prostoru

4. vrstu materijala koja gori (tekućina, plin, drvo, plastika, guma i sl.)

5. da li u požaru ima ozlijeđenih

**Članak 46.**

 Do dolaska vatrogasaca radnici Škole dužni su poduzeti mjere za gašenje požara i pritom se koristiti svim primjerenim raspoloživim sredstvima.

**Članak 47**.

Nakon završenog gašenja požara ravnatelj treba u dogovoru s rukovoditeljem vatrogasne postrojbe koja je gasila požar;

- na mjestu požara osigurati dežurstvo, koje će trajati zavisno od procjene mogućnosti ponovnog izbijanja požara

- osigurati dežurstvo do jutra ako je požar gašen noću.

**Članak** 48.

Uporabljenu opremu i sredstva za gašenju požara potrebno je odmah nakon završetka gašenja požara dovesti u ispravno stanje i spremiti na određena mjesta.

**Članak 49**.

Ravnatelj Škole dužan je osigurati uvjete za provođenje istražnih radnji u svezi s nastajanjem požara i o nalazima izvijestiti Školski odbor i osnivača.

***XVIII. PRIJELAZNE I ZAVRŠNE ODREDBE***

**Članak 50.**

Tumačenje odredbi ovog Pravilnika daje Školski odbor.

**Članak 51.**

Stupanjem na snagu ovoga Pravilnika prestaje važiti Pravilnik o ZAŠTITI OD POŽARA, KLASA: 003-05/10-01/2; URBROJ: 2182-32/10-01 od 8. veljače 2010.

**Članak 52.**

Ovaj Pravilnik stupa na snagu osmoga (8.) dana od dana objave na Oglasnoj ploči Škole.

 Predsjednica Školskog odbora

 Snežana Žaja, bacc. med. techn.

Ovaj Pravilnik objavljen je na oglasnoj ploči Škole \_\_\_\_\_\_\_\_\_\_\_\_\_\_\_\_\_\_\_\_\_\_., a stupio je na snagu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ godine**.**

Ravnatelj/Ica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Aleksandra Acalin, dipl. inž.

KLASA: 003-05/17-01/1

URBROJ: 2182/1-12-2/8-17-1

U Šibeniku, 15 . ožujka 2017.

TURISTIČKO-UGOSTITELJSKA ŠKOLA

MEDICINSKA ŠKOLA

Upisnik redovitog, periodičnog i kontrolnog pregleda vatrogasnih aparata

Godina 20\_\_\_

|  |  |  |  |  |  |  |
| --- | --- | --- | --- | --- | --- | --- |
| PREGLED | REDOVITI | REDOVITI | REDOVITI  | REDOVITI  | PERIODIČNI PREGLED | Napomena  |
| MJESTO APARATA | PROSINAC/SIJEČANJ | OŽUJAK | LIPANJ | RUJAN | 1X GODIŠNJE |  |
| PRIZEMLJE – zdravstvena njega  |  |  |  |  |  |  |
| PRIZEMLJE – čitaonica |  |  |  |  |  |  |
| PRIZEMLJE – skladište hrabe  |  |  |  |  |  |  |
| PRIZEMLJE – laboratorij |  |  |  |  |  |  |
| PRIZEMLJE – laboratorij |  |  |  |  |  |  |
| PRIZEMLJE – restoran  |  |  |  |  |  |  |
| PRIZEMLJE – kuhinja  |  |  |  |  |  |  |
| PRIZEMLJE – porta |  |  |  |  |  |  |
| PRIZEMLJE - kućni mastor  |  |  |  |  |  |  |
| PRIZEMLJE – kućni majstor |  |  |  |  |  |  |
| PRIZEMLJE – kućni mastor  |  |  |  |  |  |  |
|  |  |  |  |  |  |  |
| KAT 1. – ravnatelji  |  |  |  |  |  |  |
| KAT 1.- balkon  |  |  |  |  |  |  |
| KAT 1. – balkon  |  |  |  |  |  |  |
| KAT 1. – stepenice za gore – zid prema zbornici  |  |  |  |  |  |  |
| KAT 1. – stepenice za gore – zid prema zbornici |  |  |  |  |  |  |
|  |  |  |  |  |  |  |
| KAT 2. – učionica 65  |  |  |  |  |  |  |
| KAT 2. |  |  |  |  |  |  |
| KAT -3 91 učionica  |  |  |  |  |  |  |
| KAT 3- 87 učionica  |  |  |  |  |  |  |
|  |  |  |  |  |  |  |